tartuNLP/wikipedia-smugri-20251201 huggingface dataset:
Tarzan ja valkoinen nainen

Tarzan ja valkoinen nainen (engl. "Tarzan and His Mate") on yhdysvaltalainen seikkailuelokuva vuodelta 1934. Se oli Tarzan-elokuvasarjan toinen äänielokuva ja samalla toinen Johnny Weissmullerin ja Maureen O’Sullivanin yhteisesiintyminen Tarzanina ja Janena edellisen elokuvan "Tarzan – viidakon valtias" (1932) jälkeen.
Juoni.
Tarinassa salakavalat norsunluun metsästäjät uhkaavat viidakon rauhaa, mutta Tarzan ja Jane asettuvat heitä vastaan.
Arvioita.
Elokuvatutkija Peter von Bagh piti "Tarzania ja valkoista naista" Johnny Weissmullerin pitkän Tarzan-sarjan vaikuttavimpana elokuvana, jossa erotiikka sai tulla vahvasti esiin ennen sen ensi-iltavuonna 1934 käyttöön otettua Haysin ohjeistoa. Myös "Helsingin Sanomien" Mikael Fränti piti elokuvan televisioesityksen alla 1982 sitä mahdollisesti siihen asti parhaana Tarzan-elokuvana, joka tarjoaa ”tyylikästä seikkailuhupia, toimintaa ja jännitystä, välienselvittelyä ja rakkautta vanhan kunnon seikkailufilmin klassisen kaavan mukaan”.
Rytkyn työväentalo

Rytkyn työväentalo oli Kiuruveden kaupungin Rytkyn kylässä sijainnut työväentalo.
Historiaa.
Rytkyn työväenyhdistys perustettiin vuonna 1909. Vuonna 1910 yhdistys rakensi tanssilavan, ja seuraavana vuonna lavamateriaali muutettiin työväentaloksi. Vuoden 1910 kesällä yhdistyksessä oli 21 jäsentä, mutta saman vuoden lopussa enää 12. Vuonna 1915 jäseniä oli 10. 
Keväällä 1921 uutisoitiin, että Rytkyn työväentalo oli palanut perustuksiaan myöten. Vasemmistolaisessa Raivaaja-lehdessä palosta epäiltiin valkoisia, mutta palosta ei ollut tarkempia tietoja. Ilmeisesti yhdistys rakensi palaneen talon tilalle uuden.
Yhdistys lakkautettiin vuonna 1932 kommunistilakien nojalla, talo takavarikoitiin ja myytiin huutokaupalla ”porvarilliselle" Voimistelu- ja urheiluseura Jänteelle, joka oli ainoa huutaja tilaisuudessa. Ilmeisesti Jänne myi talon eteenpäin urheiluseura Sulkavan Koitolle. Vuonna 1936 Sulkavan Koitto hankki tontin ja siirsi työväentalon sille; talo jatkoi muutamia vuosia elämäänsä "Koiton Talona". Talo oli sen jälkeen muun muassa Rytkyn Osuuskassan omistuksessa ja siirtyi 2000-luvulla yksityisomistukseen.
Vuonna 1935 perustettiin Rytkyn sosialidemokraattinen työväenyhdistys, ja se sai lakkautetun työväenyhdistyksen metsäpalstan haltuunsa. Palstan puut kaadettiin, ja niistä valmistui uusi talo vuonna 1949. Talo ei kuitenkaan ehtinyt täysin valmiiksi asti, ennen kuin yhdistyksen kannattava huvitoiminta alkoi hiipua. Yhdistys purkautui, ja talo päätyi Kuopion sosialidemokraattiselle piirille, joka puolestaan myi sen veneverstaaksi vuonna 1976.
Rakennus.
Viimeisen talon pinta-ala oli 252 neliömetriä, tilavuus 1 170 kuutiometriä, ja sen juhlasalissa oli 240 istumapaikkaa. Talo oli yksikerroksinen, lisäksi siinä oli 140 neliömetriä ullakkotilaa. Se oli runkorakenteinen lautatalo. Sisävuorauksia taloon ei ehditty tehdä.
Augustus Fendler

Augustus Fendler (1813–1883) oli Saksassa syntynyt, mutta nuorena Yhdysvaltoihin muuttanut kasvitieteilijä. Fendler muutti Yhdysvaltoihin vuonna 1836 ja työskenteli siellä kasvien kerääjänä Asa Graylle. Vuonna 1846 Fendler osallistui James William Albertin kanssa sotilastiedusteluun Santa Fessä ja tutki Santa Fen ympäristöä seuraavan vuoden huhtikuusta elokuulle. Suurimman osan keräämistään kasveista Fendler keräsi Santa Fen länsipuolen ylätasangoilta ja Santa Fe -joen varrelta alle 20 kilometrin säteellä kaupungista. Fendler keräsi kasveja Graylle myös Yhdysvaltojen länsiosista, Venezuelasta, Panamasta ja Trinidadilta.
Ceriumsulfidi

 
Ceriumsulfidi (Ce2S3) on cerium- ja sulfidi-ionien muodostama epäorgaaninen ioniyhdiste. Yhdistettä käytetään muun muassa väriaineena.
Ominaisuudet, valmistus ja käyttö.
Huoneenlämpötilassa ceriumsulfidi on kiteistä ainetta. Yhdiste on polymorfista ja siitä tunnetaan kolme kidemuotoa. Ne ovat alkeiskopiltaan ortorombinen α-muoto, tetragonaalinen β-muoto ja kuutiollinen γ-muoto. Väriltään α-muoto on mustaa, β-muoto viininpunaista ja γ-muoto punaista. Ceriumsulfidi on veteen liukenematonta.
Ceriumsulfidia valmistetaan cerium(IV)oksidin tai cerium(III)hydroksidin ja vetysulfidin tai hiilidisulfidin välisellä reaktiolla. Ceriumsulfidin γ-muotoa muodostuu yli 1 200 °C:n lämpötilassa.
Ceriumsulfidia käytetään pigmenttinä ja sillä värjätään muun muassa polyeteeni-, polypropeeni-, polyamidi- ja polykarbonaattimuoveja. Väriaineella on hyvä peittävyys ja lämmönkesto.
Tarzanin erämaan seikkailut

Tarzanin erämaan seikkailut ("Tarzan’s Desert Mystery", suomeksi myös "Tarzan ja erämaan seikkailut" ja "Tarzanin erämaaseikkailu") on William Thielen ohjaama yhdysvaltalainen seikkailuelokuva vuodelta 1943. Sen nimiosaa näyttelee Johnny Weissmuller, mutta ilman Maureen O’Sullivanin Jane-hahmoa. Tarzanin poikaa esittää elokuvassa Johnny Sheffield. Naispääosaa, kiertävää taikuria, näyttelee Nancy Kelly. Elokuvan tuotti aiempien elokuvien Metro-Goldwyn-Mayer-yhtiön sijasta Sol Lesser Productions ja RKO.
Vihdin museo

Vihdin museo on vuonna 1959 perustettu paikallishistoriallinen museo Vihdissä, Uudellamaalla. Museon tallettaa ja hoitaa vihtiläistä kulttuuriperintöä esineiden, valokuvien ja arkistoaineiston muodossa, sekä tarjoaa tiedonhakupalveluja. Vuonna 2022 museo aloitti muuton uusiin tiloihin. Museo on suljettu toistaiseksi.
Historia.
Museotoiminta Vihdissä alkoi vuonna 1959, kun Vihdin entisessä pitäjänmakasiinissa avattiin kotiseutumuseo Vihti-Seuran toimesta. Museon toiminta oli vapaaehtoisvoimien varassa kesään 1983 asti, jolloin kotiseutumuseolle palkattiin ensimmäinen museotyöntekijä. Vihdin kunta muutti toimenkuvan pian museoamanuenssin viraksi ja näin kotiseutumuseosta muuttui kunnallinen laitos. Vihdin museon ensimmäinen perusnäyttely avattiin kesällä 1988 entisessä Pikku-Pappilassa. Myöhemmin museon toimitilat laajenivat myös Niuhalan vanhalle kansakoululle.
Kokoelmat.
Vihdin museon kokoelmat koostuvat esine- ja valokuvakokoelmista. Vuodesta 2002 alkaen museon kokoelmia on luetteloitu sähköiseen Musketti-tietokantaan. Lisäksi museo tekee tiivistä yhteistyötä muiden Länsi-Uudenmaan ammatillisesti hoidettujen museoiden kanssa ja on mukana valtakunnallisessa museoiden tallennus- ja kokoelmayhteystyöverkossa TAKO:ssa. Museon tärkeimpiin paikallisiin yhteistyökumppaneihin kuuluvat Vihti-Seura ja Vihdin Rakennusperintöyhdistys.
Ruutanan työväentalo

Ruutanan työväentalo oli Kiuruveden kaupungin Ruutanan kylässä sijainnut työväentalo. 
Historiaa.
Ruutanan työväenyhdistys perustettiin vuonna 1907. Vuonna 1916 yhdistys lakkasi toimimasta, mutta se perustettiin sittemmin uudelleen. Talo rakennettiin yhdistyksen omistamalle tontille vuonna 1922. Vuonna 1926 yhdistys sai luvan kerätä rahaa rakennusrahastoonsa arpajaisilla, eli taloa luultavasti korjattiin ja/tai laajennettiin 1920-luvun lopulla. 
Ruutanan yhdistys sai pääosin jatkaa toimintaansa ja pitää talonsa myös 1930-luvun alun Lapuanliikkeen ja kommunistilakien aikaan. Marraskuussa 1930 talo kuitenkin määrättiin suljettavaksi neljän kuukauden ajaksi, eli yhdistystä kiellettiin tuona aikana järjestämästä siellä huveja. Yhdistyksen toimintaa tutkittiin tuolloin, eikä lakkautukselle löytynyt syitä, sillä yhdistys oli sosialidemokraattinen. Lisäksi syksyllä 1933 työväentalon ikkunat särjettiin yöllä iltamien jälkeen. Syyllisiä ei ilmeisesti saatu selville. Vuonna 1934 kerrottiin yhdistyksen toimineen säännöllisesti kyseisen vuoden ajan ja toiminnan kehittyneen. Yhdistys aikoi Marianpäivänä järjestää talollaan iltamat.
Myöhemmin yhdistyksen toiminta kävi kannattamattomaksi ja se purkautui. Talo päätyi Kuopion sosialidemokraattiselle piirille, joka myi sen kone- ja hevoshalliksi vuonna 1975. Vuonna 1988 rakennus oli edelleen siinä käytössä.
Rakennus.
Talo oli hirsirakenteinen, yksikerroksinen, noin viisi metriä korkea ja pinta-alaltaan 200 neliömetriä. Salissa oli istumapaikat 108 hengelle. Talossa oli puulämmitys kahdella uunilla. Vuonna 1949 talo sähköistettiin.
Tukdam – Between Worlds

Tukdam – Between Worlds on Donagh Colemanin ohjaama ja käsikirjoittama suomalainen dokumenttielokuva vuodelta 2022.
Elokuva käsittelee tiibetinbuddhalaisuudessa esiintyvää tukdam-ilmiötä, joka ilmenee kokeneiden meditoijien kuollessa meditaation aikana. Tukdam-tilassa ihmisen keho ei ala hajota tai jäykistyä. Elokuvassa Tukdamia käsitellään sekä perinteisen tiibetinbuddhalaisuuden, että aiheeseen liittyvän tutkimusprojektin tutkijoiden näkökulmista.
Maya Nilo (Laura)

Maya Nilo (Laura) on Lovisa Sirénin ohjaama belgialais-ruotsalais-suomalaisena yhteistuotantona tehty draamaelokuva vuodelta 2022.
Elokuva kertoo siskoksista Mayasta ja Nilosta sekä Nilon tyttärestä Laurasta, jotka lähtevät matkalle Ruotsista Portugaliin tapaamaan sisarusten äitiä, joka on sairastunut syöpään, sekä Portugalissa asuvaa Mayan poikaa Samia.
Tarzanin poika (elokuva)

Tarzanin poika (engl. "Tarzan Finds a Son!") on Richard Thorpen ohjaama yhdysvaltalainen seikkailuelokuva vuodelta 1939. Siinä Tarzania näyttelee Johnny Weissmuller, hänen löytölastaan nuori Johnny Sheffield ja Janea Maureen O’Sullivan.
Juoni.
Elokuvan tarina pohjautuu Edgar Rice Burroughsin samannimiseen romaaniin. Siinä lentokone putoaa viidakkoon, ja ainoa henkiinjäänyt on pieni poika. Tarzan ja Jane ottavat pojan hoitoonsa ja kasvattavat tätä viidakon elintapoihin. Kun viidakkoon saapuu retkikunta koneenhylkyä etsimään, osoittautuu että poika on brittiläisen aatelisperheen miljoonaperijä. Alkaa taistelu pojan huoltajuudesta.
Vastaanotto.
"Tarzanin poika" sai Suomessa ensi-iltansa talvisodan aikana, uudenvuodenaattona 1939 Helsingin Capitolissa. Uudelleen se tuli teattereihin 20 vuotta myöhemmin vuonna 1959. Se on esitetty usein myös suomalaisilla televisiokanavilla.
"Helsingin Sanomat" kirjoitti maaliskuussa 1979, että "Tarzanin poika" on hieman selvemmin perhe-elokuva kuin monet muut Weissmullerin tähdittämät Tarzan-elokuvat. Televisiosivun arvioijan mielestä elokuva alkaa jo hieman toistaa vuosia aiemmin alkaneen elokuvasarjan juonikuvioita ja kohtausten rakenteita.
Demon Supreme

Demon Supreme on Lordi-yhtyeen singlejulkaisu vuoden 2021 "Lordiversity" -boksin albumilta "Spooky Sextravaganza Spectacular". Kappaleesta on Mr. Lordin tekemä lyriikkavideo, jossa on käytetty promokuvia yhtyeestä.
Lähteet.
Maria Jyrkäs, Mr. Lordi: "Lordiary". Tammi, 2022
Viktor Zolotov

Viktor Vasiljevitš Zolotov (; s. 27. tammikuuta 1954 Leningrad) on venäläinen turvallisuusviranomainen. Hän on Venäjän kansalliskaartin (Rosgvardija) johtaja ja Venäjän federaation turvallisuusneuvoston jäsen.
Zolotov työskenteli 1990-luvulla Anatoli Sobtšakin, Vladimir Putinin ja Boris Jeltsinin henkivartijana. Vietettyään vuosia yksityisten turvallisuusyhtiöiden palveluksessa hän palasi vuonna 1999 Venäjän turvallisuuspalveluun. Vuoteen 2013 Zolotov johti Putinin turvallisuuspalvelua. Vuonna 2013 hän sai nimityksen sisäministeriön sisäisestä turvallisuudesta vastanneiden joukkojen varapääkomentajaksi. Vuonna 2014 hänestä tuli niiden komentaja. Vuonna 2016 Zolotov sai nimityksen kansalliskaartin johtoon ja turvallisuusneuvoston pysyväksi jäseneksi.
Zolotov kuului vuosien ajan Putinin hallinnon lähimpään sisäpiiriin. Hänen on katsottu edistävän hallinnon sisällä kovakätistä linjaa, johon on kuulunut opposition toiminnan estäminen ja radikaalimmin länsimaita vastaan asettuva politiikka. Aleksei Navalnyin väitteen mukaan Zolotov oli yksi Boris Nemtsovin salamurhasta ja rikoksen peittelystä vastuussa olleista viranomaisista. Zolotov itse uhkasi Navalnyita syyskuussa 2018 väkivallalla. Yhdysvallat asetti henkilökohtaiset pakotteet Zolotovia vastaan vuonna 2018 ja Kanada vuonna 2019. Myös Euroopan unioni kohdisti häneen henkilökohtaisia pakotteita vuonna 2021.
Maaliskuussa 2022 Zolotov totesi Venäjän suurhyökkäyksen Ukrainassa edenneen toivottua hitaammalla tavalla. Hän syytti asiasta "siviilien takana piilottelevia äärioikeistolaisia ukrainalaisjoukkoja". Zolotovilla ei ole sotilaskoulutusta. Hän on harrastanut Putinin kanssa nyrkkeilyä ja judoa.
Kadun kasvot

Kadun kasvot () on John Patrick Shanleyn käsikirjoittama ja Tony Billin ohjaama draamaelokuva vuodelta 1987. Intohimon ja koston teemoja käsittelevän elokuvan pääosia näyttelevät John Turturro ja Jodie Foster sekä Todd Graff ja Tim Robbins. Independent-elokuvan tuotti George Harrisonin HandMade Films. Elokuvan alussa soi The Beatlesin kappale ”In My Life”.
Juoni.
Vuoden 1964 New Yorkissa vankilasta vapautuva, mielenterveysongelmainen Heinz (Turturro) palaa naisystävänsä Lindan (Foster) luo, mutta sopeutumista hankaloittavat Lindan hylkäämä miesystävä James (Graff) ja kaidalle tielle palannut entinen kovanaama Harry (Robbins).
Vastaanotto.
"Helsingin Sanomien" Petri Immosen mielestä elokuva alkaa kuin elämänmakuinen ja nostalgisoiva nuortenelokuva, mutta vaihtaa tunnelmiaan absurdiuden ja jopa julmuuden puolelle. Hän kehuu komeaa kuvausta ja latautuneita näyttelijäsuorituksia. "Video-oppaassa" vuodelta 1994 Asko Alanen piti "Kadun kasvoja" erikoisena nostalgiapalana, jota värittävät oudot jousiaseella tehdyt henkirikokset ja ihmisoikeusaatteet. Hän antoi elokuvalle kolme tähteä viidestä, mikä vastaa sanallista arviota ”hyvä”.
Kuuban kansanäänestys 2022

Kuuban perhelainsäädäntöä koskeva kansanäänestys järjestettiin 25. syyskuuta 2022. Kansanäänestys mm. laillisti maassa samaa sukupuolta olevien avioliiton.
Tausta.
Kuuban vuodelta 1992 peräisin oleva perustuslaki (36. artikla) määritteli avioliiton yhden miehen ja yhden naisen vapaaehtoiseksi liitoksi. Näin ollen samaa sukupuolta olevien avioliitto oli perustuslain vastaista.
Toukokuussa 2018 parlamentaarikko Mariela Castro ilmoitti aloittavansa perustuslain uudistuksen valmistelun, joka mahdollistaisi samaa sukupuolta olevien avioliitot. Castron perheen noustua valtaan Kuubassa on syrjitty seksuaalivähemmistöjä, mutta lainsäädäntöä on sittemmin löyhennetty. Heinäkuussa 2018 ilmoitettiin, että uudessa perustuslaissa avioliitto määriteltäisiin kahden yksilön välillä eikä se siten ottaisi kantaa sukupuoleen. Tämä johti kuitenkin väittelyihin eri kantaa olevien kanssa ja lopulta joulukuussa 2018 uutta perustuslakia valmisteleva valiokunta päätti ehdottaa avioliiton määritelmäksi "sosiaalista ja laillista institutiota".
Uusi perustuslaki hyväksyttiin vuonna 2019 järjestetyssä kansanäänestyksessä, jossa 84,4 % äänestäneistä hyväksyi uuden perustuslain.
Syyskuussa 2021 Kuuban hallitus ilmoitti, että perhelain esitys on valmis ja sen hyväksymisestä järjestettäisiin kansanäänestys. Perhelaki mahdollistaa avioliittouudistuksen lisäksi myös samaa sukupuolta olevien parien adoption.
Äänestäminen ja tulos.
Äänestystä edelsi suuri määrä naapurustojen järjestämiä väittelytilaisuuksia, joita pidettiin koko maassa yli 79 000. Erityisesti kirkolliset piirit vastustivat uutta perhelakia. Maan hallitus puolestaan kannatti uudistusta ja täytti median viimeisen kampanjaviikon aikana uutta perhelakia puolustavalla sisällöllä.
Autoworld

Autoworld on Brysselin keskustassa 30 hehtaarin julkisen, vuonna 1880 Belgian itsenäistymisen vuoden 1830 viisikymmenvuotisen merkkipäivän kunniaksi perustetun ja nimetyn, Eurooppa-korttelin itäpäässä sijaitsevan "Parc du Cinquantenaire"- (ranskaksi) l. "Jubelpark"- (flaami) puiston eteläisessä hallissa sijaitseva laaja, yli 250 ajoneuvon yksityinen automuseo. Se avattiin vuonna 1986. "Cinquantenaire"-rakennuskompleksin eteläsiivessä sijaitsevat Autoworld-automuseon ohella myös Musée Royal de l’Armée l. kuninkaallinen armeijamuseo sekä taide- ja historiamuseo "Musée Art &amp; Histoire". Se sijaitsee historiallisessa, vuoden 1897 "Exposition Internationale de Bruxelles"-maailmannäyttelyä varten pystytetyssä rakennuskompleksissa, minkä Belgian valtio on antanut vuokralle museokäyttöön.
Historia.
Museo pohjautuu "Mahy"-perheen laajaan ja hyvin säilytettyyn autokokoelmaan, minkä on eräs maailman laajimmista.
Museohankkeen alullepanija oli "Ghislain Mahy" (1907-1999), joka jo nuoruudestaan lähtien oli intohimoinen mekaanikko, ja entisöi tusinoittain vanhoja autoja. Yhdessä poikiensa Hans ja Ivan kanssa hän keräsi noin tuhannen automobiilin kokoelman, mihin kuuluu monia merkittäviä Belgian ajoneuvojen valmistajia kuten "Minerva", "Germain", "FN", "Imperia", "Fondu", "Vivinus", "Nagant", "Belga-Rise" ja "Miesse". Jotkut tuotemerkeistä saattavat kuulostaa metsästäjille ja sotilaille tutuilta, sillä usea mainittu yritys oli aloittanut toimintansa asetehtaana. Asetehtaiden merkittävin keskittymä oli Liègen seudulla. Nessonvaux:issa sijaitsevan, vuosina 1904-1958 ajoneuvoja valmistaneen "Imperia"-tehtaan erikoisuus on sen katolla sijainnut, joskin paljon Fiatin Milanon kuuluisaa "Lingotto"-tehdasta pienempi autojen koeajorata.
Autoworld-museo esittelee toki myös automobiilejä, mitkä oli valmistettu muissakin maissa - vaikkapa Ranskassa, Saksassa ja Yhdysvalloissa. Tällä hetkellä - 4.12.2022 asti - Autoworld juhlistaa Ferrarin 75-vuotisjuhlaa 16 auton "75 anni di Ferrari" erikoisnäyttelyllä.
Kun Prinssi Albert II avasi Autoworld-museon 29.9.1986 se käsitti noin 200 ajoneuvoa Mahy-perheen kokoelmista. Museohankkeen merkittäviä taustahahmoja olivat Belgian kuningas Albert II, ministeri Louis Olivier sekä perustajajäsen, hallintoneuvoston kunniapuheenjohtaja Herman de Croo. "Parc du Cinquantenaire"`n majesteetillinen esplanadi, riemukaari - vuoden 1897 näyttelyssä vielä väliaikainen puinen riemukaari, sillä nykyisen, kivestä rakennetun nykyisen riemukaaren valmistuminen oli viivästynyt - ja pylväskäytävät ("Colonnade") osoittautuivat ideaaliksi sijainniksi historiallisten automobiilien esittelylle.
Museo on vuosien varrella kehittynyt, eli näyttely on jaettu useisiin osastoihin. Myös korjauspaja on yleisön nähtävillä. Museo tarjoaa useita kertoja vuodessa vaihtuvia näyttelyjä, ja se järjestää autoiluun liittyviä tapahtumia.
Työkanava

Työkanava Oy () on Suomen valtion kokonaan omistama ja hallitsema valtionyhtiö, jonka omistajaohjauksesta vastaa työ- ja elinkeinoministeriö. Yrityksen tehtävänä on edistää osatyökykyisten ihmisten työllistymistä ja tukea heidän siirtymistään avoinna oleviin työpaikkoihin. Työkanavan toiminta alkoi vaiheittain 2022.
Yritys on valtion erityistehtäväyhtiö, joka pyrkii edistämään osatyökykyisten henkilöiden valmiuksia tehdä työtä. Jos henkilö ei avustettunakaan saa muualta työpaikkaa, Työkanava tarjoaa hänelle ensin itse työtä, jotta henkilön taidot paranisivat ja hän saisi sitten helpommin muualta työpaikan. Työkanava tarjoaa ihmisille palveluitaan ja harjoittaa itse vähäriskistä tuotannollista toimintaa, mutta sen tavoitteena ei ole tuottaa liikevoittoa, vaan sen toiminta rahoitetaan palvelujen myynnillä ja valtion avustuksella.
Orpon hallituksen huhtikuussa 2024 pitämässä kehysriihessä päätettiin lopettaa Työkanavan rahoitus ja lopettaa sen toiminta osana valtion säästötoimia. Yhtiön työllistämistoiminta ei ollut saavuttanut sille asetettuja tavoitteita.
Torolf

Torolf tai Thorolf on alkuperältään muinaisskandinaavinen miehen etunimi.
Nimi merkitsee Thor-jumalan sutta. Thorbjörn-nimen tavoin se on yhdistetty jumalan ja pelonsekaista kunnioitusta herättäneen petoeläimen nimistä.
Suomessa nimi Torolf on Digi- ja väestötietovirastoin tietojen mukaan annettu vuoden 2019 loppuun mennessä noin 740 ja Thorolf noin 120 henkilölle. Torolfin nimipäivä on suomenruotsalaisen kalenterin mukaan 27. syyskuuta.
Agía Kalí

Agía Kalí () on pieni Kreikan saari, joka kuuluu Kykladien saariryhmään ja sijaitsee Pároksen saaren pohjoisrannikolla Náousan kaupungin ja Kolympíthresin kylän edustalla. Saaren pinta-ala on noin 0,012 neliökilometriä ja se on asumaton (vuonna 2011). Hallinnollisesti Agía Kalí kuuluu Pároksen kuntaan, Pároksen alueyksikköön ja Etelä-Egean saarten alueeseen. Saari on saanut nimensä siellä olevasta Pyhittäjä Kalelle ("Osía Kalí", "Agía Kalí") omistetusta kirkosta. Saaren itäpuolella sijaitsee Ágios Artémioksen saari.
Agía Kyriakí (Léros)

Agía Kyriakí () on pieni Kreikan saari, joka kuuluu Dodekanesian saariryhmään ja sijaitsee Léroksen saaren itäpuolella. Saaren pinta-ala on noin 0,11 neliökilometriä ja se on asumaton. Hallinnollisesti Agía Kyriakí kuuluu Léroksen kuntaan, Kálymnoksen alueyksikköön ja Etelä-Egean saarten alueeseen. Saari on saanut nimensä siellä olevasta Pyhälle Kyriakelle ("Agía Kyriakí") omistetusta kirkosta.
Ágio Nikoláki

Ágio Nikoláki () eli Ágios Nikólaos (Άγιος Νικόλαος) on pieni Kreikan saari, joka kuuluu Pohjoisen Egean saariin ja sijaitsee Psarán saaren länsipuolella. Saaren pinta-ala on 0,013 neliökilometriä ja se on asumaton (vuonna 2011). Hallinnollisesti Ágio Nikoláki kuuluu Psarán kuntaan, Chíoksen alueyksikköön ja Pohjois-Egean saarten alueeseen.
Saari on saanut nimensä siellä olevasta Pyhälle Nikolaokselle ("Ágios Nikólaos") omistetusta kirkosta. Saarella on myös vierasmaja pyhiinvaeltajille. Osmanien suorittaman vuoden 1824 Psarán verilöylyn aikaan Ágio Nikoláki oli läheisen Daskaleión ohella psarálaisten viimeisiä pakopaikkoja.
Ágioi Apóstoloi (saari)

Ágioi Apóstoloi () on pieni Kreikan saari, joka kuuluu Pohjoisen Egean saariin ja sijaitsee Ágios Efstrátioksen saaren pohjoiskärjen edustalla. Saaren pinta-ala on 0,022 neliökilometriä ja se on asumaton (vuonna 2011). Hallinnollisesti Ágioi Apóstoloi kuuluu Ágios Efstrátioksen kuntaan, Límnoksen alueyksikköön ja Pohjois-Egean saarten alueeseen.
Ágioi Apóstoloi, suomeksi ”Pyhät apostolit”, toimi aiemmin paikallisena lepra- ja tuberkuloosisiirtolana. Tästä on jäljellä hautoja. Saarella on pieni majakka.
Ágios Andréas (Euboia)

Ágios Andréas () on pieni Kreikan saari, joka sijaitsee Eteläisessä Euboianlahdessa Stýran saaren länsipuolella. Saaren pinta-ala on noin 0,073 neliökilometriä ja se on asumaton. Hallinnollisesti Ágios Andréas kuuluu Kárystoksen kuntaan, Euboian alueyksikköön ja Keski-Kreikan alueeseen.
Ágios Andréas (Kykladit)

Ágios Andréas () eli Louvardári (Λουβαρδάρι, myös "Louvardiári", Λουβαρδιάρι, "Loumpadiári", Λουμπαδιάρη) on pieni Kreikan saari, joka kuuluu Kykladien saariryhmään ja tarkemmin Pieniin Kykladeihin ja Koufonísian saariin, ja sijaitsee Kéroksen saaren eteläpuolella. Saaren pinta-ala on 0,103 neliökilometriä ja se on asumaton (2021). Hallinnollisesti Ágios Andréas kuuluu Náxoksen ja Pienten Kykladien kuntaan, Náxoksen alueyksikköön ja Etelä-Egean saarten alueeseen. Ágios Andréas eli Louvardári on itäisin Kéroksen eteläpuolella olevista kuudesta pienestä saaresta.
Ágios Andréas

Ágios Andréas (, ”Pyhä Andreas”) voi viitata seuraaviin paikkoihin Kreikassa:
Ágios Artémios (saari)

Ágios Artémios () on pieni Kreikan saari, joka kuuluu Kykladien saariryhmään ja sijaitsee Pároksen saaren pohjoisrannikolla Náousan kaupungin ja Kolympíthresin kylän edustalla. Saaren pinta-ala on noin 0,005 neliökilometriä ja se on asumaton (vuonna 2011). Hallinnollisesti Ágios Artémios kuuluu Pároksen kuntaan, Pároksen alueyksikköön ja Etelä-Egean saarten alueeseen. Saaren länsipuolella sijaitsee Agía Kalín saari.
Ágios Artémios

Ágios Artémios (, ”Pyhä Artemios”) voi viitata seuraaviin paikkoihin Kreikassa:
Ágios Geórgios (Lesboksen etelärannikko)

Ágios Geórgios () eli Erimonísi (Ερημονήσι) on pieni Kreikan saari, joka kuuluu Pohjoisen Egean saariin ja sijaitsee Kallonínlahdessa Lesboksen saaren etelärannikolla. Saaren pinta-ala on 0,052 neliökilometriä ja se on asumaton (vuonna 2011). Hallinnollisesti Ágios Geórgios kuuluu Länsi-Lesboksen kuntaan, Lesboksen alueyksikköön ja Pohjois-Egean saarten alueeseen.
Ágios Geórgios on osa Ágran kyläyhdyskuntaa. Saari on saanut nimensä siellä olevasta Pyhälle Georgiokselle ("Ágios Geórgios") omistetusta kappelista. Se on rakennettu varhaisemman kirkon raunioiden paikalle. Saaren toinen nimi Erimonísi tarkoittaa ”Autiosaarta”. Saarta ei tule sekoittaa toiseen Ágios Geórgioksen saareen, joka sijaitsee Lesboksen pohjoisrannikolla Pétran kylän edustalla.
Ágios Geórgios (Lesboksen pohjoisrannikko)

Ágios Geórgios () on pieni Kreikan saari, joka kuuluu Pohjoisen Egean saariin ja sijaitsee Lesboksen saaren pohjoisrannikolla Pétran kylän edustalla. Saaren pinta-ala on 0,168 neliökilometriä ja se on asumaton (vuonna 2011). Hallinnollisesti Ágios Geórgios kuuluu Länsi-Lesboksen kuntaan, Lesboksen alueyksikköön ja Pohjois-Egean saarten alueeseen.
Ágios Geórgios on osa Pétran kyläyhdyskuntaa ja suurin sen edustalla olevista saarista. Saari on saanut nimensä siellä olevasta Pyhälle Georgiokselle ("Ágios Geórgios") omistetusta kappelista. Saaren suurin korkeus on noin 40 metriä merenpinnasta laskettuna ja sen rantaviivan pituus on noin 1,7 kilometriä. Ágios Geórgios on yhdessä Tomaronísian saarten ja eräiden muiden Lesboksen rannikon kalliosaarten kanssa osa Natura 2000 -aluetta ”Lesboksen saaret” (GR4110009).
Saarta ei tule sekoittaa toiseen Ágios Geórgioksen saareen, joka sijaitsee Lesboksen etelärannikolla Kallonínlahdessa.
Ágios Ioánnis (Kykladit)

Ágios Ioánnis () on pieni Kreikan saari, joka kuuluu Kykladien saariryhmään ja sijaitsee Folégandroksen saaren itärannikon edustalla. Saaren pinta-ala on noin 0,03 neliökilometriä ja se on asumaton (vuonna 2011). Hallinnollisesti Ágios Ioánnis kuuluu Folégandroksen kuntaan, Thíran alueyksikköön ja Etelä-Egean saarten alueeseen.
Erimonísi

Erimonísi (, ”Autiosaari”) voi viitata seuraaviin saariin Kreikassa:
Luettelo Koraanin suurista

Luettelo Koraanin suurista esittelee Koraanin kaikki 114 suuraa eli lukua. Suurat jakautuvat edelleen jakeisiin ("aya"), joiden määrä vaihtelee lähes kolmesta sadasta kolmeen. Suurille on annettu jälkikäteen nimet, joiden käytössä esiintyy vaihtelua. Nimi on annettu asiasisällön tai yleensä alussa esiintyvän sanan mukaan, joka usein on "hapax", eli sana, joka esiintyy Koraanissa vain yhden kerran. Islamilaisissa maissa suuraan viitataan nimellä, länsimaissa yleensä numerolla. Tässä esitetyt suomenkieliset nimet ovat Jaakko Hämeen-Anttilan tekemästä vuoden 1995 Koraanin käännöksestä.
Theodor Nöldeke on Friedrich Schwallyn täydentämänä pannut Koraanin suurat ikäjärjestykseen niiden kielen analyysin perusteella. Pääasiallinen jako on varhaisiin mekkalaisiin ja myöhempiin medinalaisiin suuriin. Suurien suomenkieliset nimet vaihtelevat.
Ágios Ioánnis (Sámos)

Ágios Ioánnis () eli Kátergo (Κάτεργο) on pieni Kreikan saari, joka kuuluu Pohjoisen Egean saariin ja sijaitsee Sámoksen saaren lounaisrannikon edustalla. Saaren pinta-ala on 0,011 neliökilometriä ja se on asumaton (vuonna 2011). Hallinnollisesti Ágios Ioánnis kuuluu Dytikí Sámoksen kuntaan, Sámoksen alueyksikköön ja Pohjois-Egean saarten alueeseen.
Ágios Nikólaos (Attika)

Ágios Nikólaos () on pieni Kreikan saari, joka sijaitsee Eteläisessä Euboianlahdessa Attikan itärannikolla Artémidan kaupungin edustalla. Se on lännenpuoleinen kahden nimellä Kokkinonísia tunnetun saaren ryhmästä. Saaren pinta-ala on 0,012 neliökilometriä ja se on asumaton. Hallinnollisesti Ágios Nikólaos kuuluu Spáta-Artémidan kuntaan, Itä-Attikan alueyksikköön ja Attikan alueeseen. Saari on saanut nimensä siellä olevasta Pyhälle Nikolaos Bunenelaiselle ("Ágios Nikólaos o Néos") omistetusta kirkosta.
Ágios Nikólaos (Sámos)

Ágios Nikólaos () on pieni Kreikan saari, joka kuuluu Pohjoisen Egean saariin ja sijaitsee Sámoksen saaren pohjoisrannikon edustalla. Saaren pinta-ala on noin 0,119 neliökilometriä, ja se on asumaton (vuonna 2011). Hallinnollisesti Ágios Nikólaos kuuluu Anatolikí Sámoksen kuntaan, Sámoksen alueyksikköön ja Pohjois-Egean saarten alueeseen.
Ágios Nikólaos on Samiopoúlan jälkeen toiseksi suurin Sámosta ympäröivistä pikkusaarista. Se osa Samían kaupunkiyhdyskuntaa. Saari on saanut nimensä siellä olevasta merenkulkijoiden suojelijalle Pyhälle Nikolaokselle ("Ágios Nikólaos") omistetusta kappelista.
Tarzanin pako

Tarzanin pako (engl. "Tarzan Escapes") on Richard Thorpen ohjaama yhdysvaltalainen seikkailuelokuva vuodelta 1936. Sen pääosia näyttelevät Johnny Weissmuller ja Maureen O’Sullivan, joille tämä oli kolmas yhteinen Tarzan-elokuva.
Tarinassa englantilainen sisarukset (William Henry ja Benita Hume) saapuvat Afrikkaan etsimään miljoonaperinnön saanutta serkkuaan Jane Porteria, jonka huhutaan elävän Tarzan-nimisen miehen kanssa paikallisessa viidakossa. He pyytävät etsintäapua paikallisilta valkoisilta metsästäjiltä (John Buckler ja Herbert Mundin), jotka suostuvat toimeksiantoon toteuttaakseen omia katalia suunnitelmiaan.
Isi Foighel

Isi Foighel (21. joulukuuta 1927 Chemnitz, Saksa – 12. syyskuuta 2007) oli saksalaissyntyinen tanskalainen oikeustieteen professori, tuomari ja konservatiivisen kansanpuolueen poliitikko. Hän istui kansankäräjillä vuosina 1984–1987 ja toimi Tanskan vero- ja menoministerinä 1982–1987.
Foighel väitteli oikeustieteen tohtoriksi Kööpenhaminan yliopistosta vuonna 1961, ja hänestä tuli professori kolme vuotta myöhemmin. Hän johti Tanskan Pakolaisapua ("Dansk Flygtningehjælp") 1965–1971. Vuosina 1988–1998 hän työskenteli tuomarina Euroopan ihmisoikeustuomioistuimessa.
Yksityiselämä.
Foighel syntyi Saksassa juutalaiseen perheeseen vuonna 1927 ja pakeni pienenä perheensä mukana kansallissosialististen aloittamaa juutalaisvainoa Tanskaan. Saksan miehitettyä Tanskan toisessa maailmansodassa perhe pakeni edelleen Ruotsiin mutta palasi sodan jälkeen Tanskaan.
Xu Rongmao

Xu Rongmao (s. 1950) on kiinalais-australialainen miljardööri. Hän on Manner-Kiinan 40. rikkain mies ja samalla yksi Shanghain suurimmista kiinteistösijoittajista. Xu on Shimao Group -nimisen kiinteistöremontointi- ja sijoitusfirman johtaja. Hänen arvioitu varallisuutensa on noin 16,8 miljardia Yhdysvaltain dollaria. 
Elämä.
Xu syntyi Fujianin maakunnan Quanzhoun kaupungin Shishissä Kaakkois-Kiinassa. Hän oli perheen kahdeksasta lapsesta vanhin. Hänen valmistuttuaan lukiosta 1960-luvulla Kiinan kulttuurivallankumouksen aikaan hänet lähetettiin paljasjalkalääkäriksi. 1970-luvulla hän muutti Hongkongiin tekstiilityöläiseksi.
Rikastuminen.
1980-luvun alussa Xu teki huhujen mukaan omaisuuden käymällä kauppaa Hongkongin pörssin osakkeilla. 1980-luvun puolivälissä Xu muutti takaisin Kiinaan. Hän sijoitti 1,2 miljoonaa dollaria kotikaupungissaan Shishissä sijaitsevaan neuletehtaaseen. ”Neuletehtaan” rakentaminen oli kuitenkin vain peitenimi hotellin rakentamiselle, joka oli tuolloin Kiinassa kiellettyä. ”Tehtaan” valmistumisen aikoihin Kiinan lainsäädäntö kuitenkin muuttui ja yksityisten hotellien omistaminen tuli lailliseksi. Tällöin Rongmaosta tuli Kiinan ensimmäisen kolmen tähden hotellin omistaja. Xu lähti 1990-luvulla valloittamaan Australian kiinteistömarkkinoita. Hän siirtyi lopulta Australiasta Pekingin ja Shanghain kiinteistömarkkinoille. Siellä hän verkostoitui korkea-arvoisten valtion virkamiesten kanssa. Näiden yhteyksien avulla hän sai ostettua halpoja tontteja, joille hän myi asuntoja ennakkoon. Ne taas mahdollistivat asuntojen rakentamisen. Tämän jälkeen Xu keskittyi uusien luksustalojen rakentamiseen Shimao Groupin kautta. Hänen kunnianhimoisin projektinsa oli suuren jokivarrella sijaitsevan luksusasuntokompleksin rakentaminen Pudongin kaupunginosaan Shanghaihin.
Poliittinen ura.
Xu on mukana monessa kiinalaisessa poliittisessa organisaatiossa. Hän on esimerkiksi Kiinan poliittisen neuvoston jäsen.
ʻŌiwi TV

‘Ōiwi TV on Honolulusta käsin toimiva televisiokanava, joka keskittyy Havaijin alkuperäisväestön kulttuuriin ja kieleen. Kanava aloitti toimintansa vuonna 2007. Perustajia oli kolme: Keoni Lee, Nāʻālehu Anthony ja Amy Kalili.
Kanava pyrkii tuottamaan sisältöä Havaijin alkuperäisväestön näkökulmasta. Siihen kuuluvat muun muassa uutiset ja dokumentit. Lisäksi kanava tekee yhteistyötä samanlaisia tavoitteita jakavien tahojen kanssa, kuten Kamehameha-koulujen, Office of Hawaiian Affairsin ja Lili‘uokalani Trustin kanssa.
Aluksi pienimuotoisesti toiminut kanava on laajentunut nopeasti ja tavoittaa nykyään kuukausittain yli 140 000 katsojaa. Kasvun myötä sisällön hallinnasta tuli yhä haasteellisempaa, mikä korostui erityisesti Mālama Honua -maailmanympäripurjehduksen valmistelussa. Tämän merkittävän projektin myötä ʻŌiwi TV otti käyttöön CatDV-arkistointijärjestelmän hallitakseen tehokkaasti suuria määriä raakavideoita.
Syyskuussa 2022 kanava oli julkaissut yhteensä hieman yli 1 200 videota, joista hieman yli 900 oli havaijinkielisiä.
‘Ohana

‘Ohana on havaijinkielinen termi, joka on perusmerkityksessään ”perhe”. Havaijilla "‘ohana" tarkoittaa kuitenkin sukua olevan tai avioliiton kautta tulleen perheen lisäksi myös läheisiä ystäviä, perheystäviä ja muita sellaisia ihmisiä, jotka puhuja laskee perheekseen.
Sana tuli tunnetuksi Havaijin ulkopuolella muun muassa Disneyn Lilo ja Stitch -elokuvan avulla, jossa perheeseen kuuluminen on keskeisessä osassa.
Australian ritarikunta

Australian ritarikunta () on australialainen ritarikunta. Se on perustettu vuonna 1975, ja arvoa myönnetään tunnustuksena erinomaisista ansioita. Samana vuonna Australiaan perustettiin oma kunniamerkkijärjestelmä. Aiemmin australialaisia palkittiin samoilla ehdoilla ja kunnianosoituksilla kuin brittejä. Ritarikunnan virallisten jäsenten tulee olla Australian kansalaisia, mutta ulkomaalaisia voidaan nimetä kunniajäseniksi.
Ritarikunnan suurmestarina toimii virallisesti Australian kuningas (nykyään Charles III), mutta uusista nimityksistä vastaan Australian kenraalikuvernööri.
Kunniamerkki on Australian korkein mahdollinen tunnustus, ja sitä jaetaan sekä siviili- että sotilasmuodossa, joissa kummassakin on neljä luokkaa: mitali, jäsen, upseeri ja seuralainen.
Venäjän liikekannallepano 2022

Venäjällä julistettiin 21. syyskuuta 2022 osittaiseksi luonnehdittu liikekannallepano osana helmikuussa alkanutta Venäjän hyökkäystä Ukrainaan. Liikekannallepano toteutettiin presidentti Vladimir Putinin julistamalla presidentin asetuksella vahvistamaan raskaita tappioita kärsineitä Venäjän asevoimia.
Venäjän viranomaisten mukaan liikekannallepanon avulla pyritään saamaan rintamalle 300 000 uutta sotilasta, ja liikekannallepano koskee pääasiassa armeijassa hiljattain palvelleita sekä niitä, joilla on taistelukokemusta. Esimerkiksi Suomen Puolustusministeriön tiedustelusta vastaava kenraalimajuri Harri Ohra-aho arvioi 27. syyskuuta 2022, ettei Venäjällä kyseessä olisikaan osittainen, vaan vaiheittainen yleinen liikekannallepano. Sen ensimmäisessä vaiheessa palvelukseen kutsuttavien yhteismäärä olisi 1,2 miljoonaa.
Ukraina väitti 28. syyskuuta, että liikekannallepanossa värvättyjä oli alkanut saapua Ukrainaan.
Seuraukset.
Liikekannallepano on aiheuttanut mielenosoituksia ja sen seurauksena alle viikossa satojatuhansia asevelvollisuusikäisiä venäläisiä on paennut naapurimaihin. Venäjän turvallisuuspalvelun mukaan yli 260 000 venäläismiestä on lähtenyt Venäjältä liikekannallepanon julistamisen jälkeen. Yhdistyneen kuningaskunnan puolustusministeriö arvioi, että laajamittainen Venäjältä pakeneminen johtaa siellä aivovuotoon, jolla on merkittäviä vaikutuksia Venäjän talouteen.
Venäjän hallinto ilmoitti 28. syyskuuta lopettavansa passien myöntämisen niille, joita liikekannallepano koskee.
Venäjän kansanäänestykset miehitetyillä Ukrainan alueilla 2022

Venäjä järjesti 23.–27. syyskuuta 2022 kansanäänestykset sen helmikuussa aloittamassa hyökkäyksessä Ukrainaan valtaamillaan Donetskin, Luhanskin, Hersonin ja Zaporižžjan alueilla siitä, tulisiko alueet liittää Venäjään. Yleisen arvion mukaan tulokset oli päätetty etukäteen. Vaaliviranomaisten mukaan Venäjään liittymistä kannatti Donetskissa yli 99 prosenttia, Luhanskissa yli 98 prosenttia, Hersonissa yli 87 prosenttia ja Zaporižžjassa yli 93 prosenttia äänestäneistä.
Äänestykset eivät noudattaneet Ukrainan lakia tai kansainvälisiä säädöksiä, niihin ei päästetty riippumattomia vaalitarkkailijoita ja merkittävä osa alueiden väestöstä oli paennut Venäjän hyökkäystä. Lisäksi ukrainalaisten mukaan ihmisiä on muun muassa uhkailtu, viety väkisin äänestämään, kielletty poistumasta alueilta ennen äänestysten päättymistä ja uhattu ottaa vangiksi, jos he eivät äänestä.
Seuraukset.
Kansanäänestysten seurauksena Ukrainan presidentti Volodymyr Zelenskyi ilmoitti, että Ukraina ei aio neuvotella Venäjän kanssa.
Jopa Kiina, joka oli ollut Venäjän hyökkäyksen alkamisesta lähtien sen läheisin liittolainen, kommentoi kansanäänestyksiä kriittisesti.
Lisäpakotteet.
Euroopan unioni ilmoitti lisäävänsä pakotelistalleen henkilöitä, jotka olivat vastuussa kansanäänestysten järjestämisestä. Yhdysvallat lisäsi pakotteita Venäjän puolustusteollisuudelle ja venäläisviranomaisille mukaan lukien muun muassa loput valtioduuman jäsenet. Myös Yhdistynyt kuningaskunta määräsi lisää pakotteita.
Alueiden liittäminen Venäjään.
Venäjän johdon odotettiin käyttävän kansanäänestysten tuloksia oikeutuksena alueiden liittämiselle Venäjään. Venäläinen "Vedomosti" arvioi äänestyksen päättymispäivänä, että Venäjä saattaa liittää miehittämänsä neljä aluetta ja Krimin itseensä yhdeksänneksi federaatiopiirikseen. Venäjän tulkinnan mukaan sen vuodesta 2014 miehittämä Krim kuuluisi jo eteläiseen federaatiopiiriin.
Venäjän presidentti Vladimir Putin ja neljän alueen Venäjän tukemien nukkehallitusten johtajat allekirjoittivat 30. syyskuuta sopimukset, joilla alueet liitetään Venäjään. Valtioduuma hyväksyi ja ratifioi liittymissopimukset 3. lokakuuta yksimielisesti. Jokaisesta neljästä alueesta äänestettiin erikseen ja jokaisessa äänestyksessä liittymisen puolesta äänestäneitä oli tulostaulun mukaan enemmän kuin äänestäjiä.
Shrirangapattana

Shrirangapattana (ennen myös muodossa Seringapatam) on kaupunki Kaverijoen saarella Intian Karnatakan osavaltiossa. Kaupunki oli aikanaan Mysoren hallitsijoiden pääkaupunki ja se tunnetaan useista historiallisista kohteistaan. Sen asukasluku vuonna 2011 oli 25 061.
Maanatiede.
Shrirangapattana sijaitsee saarella Kaverijoella Intian Karnatakan osavaltiossa Mandyan piirikunnassa. Saarella on kokoa noin 7,2 km². Osa joen saarista Shrirangapattanaista länteen ovat osa Ranganthittun lintujensuojelualuetta.
Historia.
Kansanperinteen mukaan hindulainen saagi Gautama asui aikanaan saarella. Myöhemmin Shrirangapattanan nimi on johdettu Shri Rangasta eli hindulaisesta jumala Vishnusta, jolle omistettu temppeli rakennettiin paikalle 1100-luvulla. Myöhemmin käytettiin usein nimen englantilaista muotoa Seringapatam. 
Saarelle alettiin rakentaa linnoitteita 1400-luvulla ja vuonna 1610 siitä tuli Mysoren hallitsijoiden pääkaupunki. Mysoren hallitsijat olivat alkujaan hinduja, mutta vuonna 1761 valtaan nousi muslimi Haider Ali ja hänen jälkeensä Tipu Sultan. Mysoren hallitsijat kävivät sodan sodan brittejä vastaan, jonka aikana britit piirittivät saaren Charles Cornwallisin johdolla. Piiritys päättyi Seringapatamin sopimukseen vuonna 1792. Mysore ja britit ajautuivat vielä myöhemmin uuteen sotaan, joka päättyi Tipu Sultanin kuolemaan Seringapatamin piirityksessä.
Väestö.
Shrirangapattanan asukasluku oli Intian vuoden 2011 mukaan 25 061. Sen asukkaista hinduja oli 85,9 % ja muslimeja 12,38 %. Lukutaitoisuus oli 79,98 %.
Kulttuuri.
Shrirangapattana on ollut Intian aielistalla Unescon maailmanperintöluetteloon vuodesta 2014. Saarella on useita historiallisia kohteita. Hindulaisia turisteja saarelle vetävät hindulaiset kohteet 1600-luvulta. Muita myöhempiä islamilaisia kohteita ovat esimerkiksi Tipu Sultanin rakennuttamat Jami Masjid-moskeija ja Daria Daulat Baghin kesäpalatsi. Lal Bagh eli punainen puutarha on Mysoren sulttaanien hautapaikka.
Per Håkan Zilliacus

Per Håkan Zilliacus (2. joulukuuta 1902 Kotka – 15. helmikuuta 1965) oli suomalainen yritysjohtaja, joka sai kauppaneuvoksen arvonimen.
Zilliacuksen vanhemmat olivat toimitusjohtaja Hugo Alexander Zilliacus ja Manna Warburton ja puoliso vuodesta 1934 Irene Eklund. Zilliacus kävi kuusi luokkaa Grankulla samskolania ja harjoitti kaupallisia opintoja Englannissa 1919–1920 ja 1922–1923. Hän oli Suomen Semptaliini Oy Malmin tehtaan isännöitsijä 1924–1925, mainostoimistojen Oy Erwin, Wasey &amp; Co Ltd:n ja Teollisuuden Ilmoituskeskuksen palveluksessa 1926–1927, Oy Semptalin Ab:n palveluksessa vuodesta 1928 ja yhtiön toimitusjohtaja vuodesta 1929 ja hallituksen puheenjohtaja vuodesta 1936, Tienhaaran Kattohuopateollisuus Oy:n johtokunnan puheenjohtaja vuodesta 1929 ja toimitusjohtaja vuodesta 1946 sekä Hovinmaan Paperitehdas Oy:n toimitusjohtaja ja johtokunnan puheenjohtaja vuodesta 1939. Zilliacuksella oli myös useita kattohuopa-alan ja muita luottamustehtäviä. Sotilasarvoltaan hän oli reservin kapteeni (1944). Kauppaneuvoksen arvonimen Zilliacus sai 1961.
Danylo Apostol

Danylo Apostol (, 14. joulukuuta 1654 – 28. tammikuuta 1734 Sorotšyntsi, Myrhorodin rykmentti) oli Myrhorodin rykmentin eversti 1683–1727 ja sen jälkeen vasemman rannan Ukrainan hetmani 1727–1734.
Apostol oli aluksi Ivan Mazepan vastustaja mutta tuki häntä myöhemmin. Hän kuitenkin hylkäsi joulukuussa 1708 Mazepan ja ruotsalaiset ja siirtyi tukemaan Pietari I:tä. Pietarin Pultavan taistelun jälkeen käyttöön ottamat Ukrainan autonomian rajoitukset saivat Apostolin tukemaan hetmani Pavlo Polubotokin alaisia ukrainalaisia upseereita. Apostol oli aloitteellinen niin sanotuissa Kolomakin vetoomuksissa 1723, joiden vuoksi Polubotok ja upseerilähetystö vangittiin Pietarissa ja Apostol liittolaisineen karkotettiin.
Omista taloudellisista syistään ruhtinas Aleksandr Menšikov kannatti Apostolia ja varmisti tämän valinnan hetmaniksi 1727. Hetmanin valtaa kuitenkin rajoitti Venäjän hallituksen 1728 antama asetus (”Reshitelnye Punkty”). Apostol sai valtakautensa alussa paljon aikaan uusimalla hallintoa ja oikeusjärjestelmää. Apostol oli maanomistaja, kauppias ja tehtailija ja puolusti ukrainalaisten kauppiaiden etuja. Hän vastusti venäläisiä aineksia hetmanivaltion hallinnossa, jossa kasakkarykmenttejä hallitsivat tsaarin nimittämät venäläiset ja muut ulkomaalaiset.
San Pablon lahti

San Pablon lahti on Tyynestämerestä erkaneva lahti Yhdysvalloissa Kalifornian osavaltiossa. Joissakin yhteyksissä se luetaan osaksi San Franciscon lahtea. Lahti on pyöreähkö ja läpimitaltaan noin 20 kilometriä. Sen eteläreuna yhdistyy San Franciscon lahteen ja itäreuna Carquinezinsalmen kautta Suisun Bayhyn. Lahti on suhteellisen matala lukuun ottamatta noin 180 metriä leveää ja 10 metriä syvää laivaväylää, joka johtaa San Franciscon lahdelta Mare Islandin salmeen ja Carquinezinsalmeen.
San Pablon lahti yltää neljän piirikunnan alueelle, ja sen ympäristössä sijaitsee useita asutuskeskuksia: länsi-lounaassa Novato ja San Rafael Marinin piirikunnassa; itä-kaakossa Richmond, San Pablo, Pinole, Hercules ja Rodeo Contra Costan piirikunnassa; sekä koillisessa Vallejo Solanon piirikunnassa. Sen sijaan luoteisrannalla Sonoman piirikunnassa ei ole juurikaan asutusta.
Lahden pohjoisrannalla on San Pablo Bay National Wildlife Refugen suojelualue, joka perustettiin vuonna 1974 kosteikkojen, muuttolintujen ja uhanalaisten lajien, kuten räikkäluhtakanan ja marskimaanvaivaishiiren, suojelemiseksi. Lahden lounaisrannalla sijaitsee puolestaan historiallinen China Camp State Park, jonka paikalla oli 1880-luvulla kiinalaisten siirtolaisten perustama kalastajakylä.
Lahti sai nimensä suuresta Rancho San Pablon maatilasta, joka sijaitsi nykyisen Richmondin, El Sobranten ja Pinolen alueella. Maatilan perustivat vuonna 1815 San Franciscossa sijainneen espanjalaisen Mission Doloresin lähetysaseman asukkaat ja se oli nimetty Paavalin mukaan ().
Qinghainkuusi

Qinghainkuusi ("Picea crassifolia") on mäntykasvien (Pinaceae) heimoon, kuusten ("Picea") sukuun kuuluva kasvilaji. Se on ainavihanta havupuu, joka voi täysikasvuisena kasvaa noin 25 metriä korkeaksi. Rinnankorkeusläpimitta voi kasvaa noin 60 cm:iin. Neulaset ovat kirkkaanvihreitä, 1,2–3,5 cm pitkiä ja 2–3 mm paksuja. Kävyt ovat lieriömäisiä, 7–11 cm pitkiä ja halkaisijaltaan 2–3,5 cm. Qinghainkuusen pölytys tapahtuu huhti–toukokuussa ja siemenet kypsyvät syys–lokakuussa. Siemenet ovat noin 3,5 mm pitkiä ja niissä on noin 9 mm pitkä, vastapuikea lenninsiipi.
Qinghainkuusi kasvaa luontaisena Kiinan vuoristoissa 1600–3800 metrin korkeudella merenpinnasta. Lajia tavataan Kiinassa Sisä-Mongolian, Gansun, Ningxian ja Qinghain maakunnissa. Laji kasvaa viileän ja kuivan mannerilmaston alueilla, joilla suurin osa vuotuisista sateista tulee lumena. Qinghainkuusi muodostaa yleensä puhtaita, yksilajisia metsiköitä, mutta kasvaa toisinaan yhdessä kuparikoivun ("Betula albosinensis") tai metsähaavan ("Populus tremula") kanssa.
Thanesar

Thanesar tai Kurukshetra on kaupunki Intian Haryanan osavaltiossa. Se on tärkeä hindulainen pyhiinvaelluspaikka. Kaupungin asukasluku vuonna 2011 oli 155 152.
Maantiede.
Thanesar sijaitsee Intian Haryana osavaltion koillisosassa Kurukshetran piirikunnassa. Kaupunki on Saraswatijoen varrella noin 32 kilometriä Karnalin kaupungista pohjoiseen.
Historia.
Thanesarin historiallinen nimi on Kurukshetra. Paikka tunnetaan hyvin vanhana indoarjalaisena asutuksena. Se liitetään "Mahabharatassa" esiintyviin legendoihin ja mainitaan "Bhagavad Gitan" ensimmäisessä säkeessä. Sen mainitsee myös kiinalainen tutkimusmatkailija Xuanzang. Kaupunki tunnettiin hindulaisesta temppelistä, jossa säilytettiin pronssista idolia. 600-luvulla kaupunki oli kuningas Harshan pääkaupunki.
Mahmud Ghaznilainen ryösti kaupungin sotaretkellään Intiaan vuosina 1014–1015 ja vei mukanaan sen kuuluisan pronssi-idolin. Ghaznavidit hallitsivat kaupunkia vuosiin 1043–1044, jolloin heidät kukisti hindulaisten hallitsijoiden liittouma. Hinduvaltaa kesti vuoteen 1192, jolloin alueen valtasivat islamilaiset ghuridit. Ghurideja seurasi puolestaan Delhin sulttaanikunta. Islamilaisetkin hallitsijat säilyttivät vanhan hindulaisen pyhätön, joka oli tärkeä pyhiinvaelluspaikka. Islamilaisia historiallisia kohteita kaupungissa ovat esimerkiksi sen linnoitus ja šeikki Chilli Jalalin hauta.
Kulttuuri.
Thanesar on tärkeä hindulainen pyhiinvaelluspaikka. Auringonpimennyksien aikaan kaupungin vesialtaille saapuu miljoonia pyhiinvaeltajia. Ympäröivällä seudulla on 350 pyhiinvaelluspaikkaa.
Väestö.
Thanesarin asukasluku oli Intian vuoden 2011 väestönlaskennan mukaan 155 152. Asukkaista hinduja oli 91,94 %, sikhejä 6,51 % ja muslimeja 1,08 %. Lukutaitoisuus oli 89,04 %.
Eine Kleine Nachtmusik (albumi)

Eine Kleine Nachtmusik on brittiläisen äärimetalliyhtye Venomin livealbumi vuodelta 1986.
Nauhoitukset ja julkaisu.
Markkinoille oli 1980-luvun puoliväliin mennessä ilmestynyt useita Venom-bootlegeja, jotka oli julkaistu Neat Recordsin lisenssillä mutta ilman yhtyeen suostumusta. Niiden laatu oli heikko, ja vuonna 1985 Venomin jäsenet lupailivat haastatteluissa virallista konserttitaltiointia. Rumpali Anthony ”Abaddon” Brayn mukaan sen äänittäminen oli kuitenkin vaikeaa:
Virallisen livealbumin nimeksi suunniteltiin ensin "Alive In ’85". Lopulliseksi nimeksi valittiin kuitenkin "Eine Kleine Nachtmusik" Mozartin samannimisen serenadin mukaan. Taidemusiikin klassikkoon viittaava nimi oli Venomille tyypillinen provokaatio ja rock-perinteitä tietoisesti rikkova ratkaisu. Livealbumille päätyi materiaalia kolmesta konsertista. Yksi niistä oli soitettu Lontoon Hammersmith Odeonilla lokakuussa 1985 ja kaksi New Yorkin The Ritzissä huhtikuussa 1986. Albumille valikoitiin konserttien suosituimmat kappaleet. Albumin tuotti Venomin basisti ja laulaja Conrad ”Cronos” Lant ja äänitti Keith Nicol.
"Eine Kleine Nachtmusik" julkaistiin joulukuussa 1986. Venomin alkuperäinen kitaristi Jeffrey ”Mantas” Dunn oli tuossa vaiheessa jo jättänyt yhtyeen. "Eine Kleine Nachtmusik" oli myös viimeinen albumi, jonka Venom julkaisi Neat Recordsin kautta.
Vastaanotto.
"Imperiumin" Janne Peltonen kirjoittaa vuonna 2005 julkaistussa arvostelussa, että ”"Eine Kleine Nachtmusik" onnistui vangitsemaan Venomin keikan hienosti – –, ja kun loistavista kappaleista ei varsinaisesti ollut pulaa, niin livelättyä kelpaa kuunnella edelleenkin.”
Kappaleet.
Kappaleet 1, 2, 5, 13, 14, 15, 18 C. Lant / J. Dunn. Kappaleet 3, 4, 6, 7, 8, 10, 11, 12, 16, 17, 20 ja 21 C. Lant / A. Bray / J. Dunn.
LP 1.
A-puoli
B-puoli
LP 2.
A-puoli
B-puoli
Veikko Varesmaa

Veikko Verner Varesmaa (vuoteen 1928 "Wilén") (11. syyskuuta 1910 Turku – 27. tammikuuta 1996 Turku) oli suomalainen yritysjohtaja, joka sai maanviljelysneuvoksen arvonimen vuonna 1968.
Varesmaan vanhemmat olivat faktori Sven Verner Konstantin Wilén ja ompelija Suoma Matilda Sjöström ja puoliso vuodesta 1939 sairaanhoitaja Aura Annikki Antila. Varesmaa kirjoitti ylioppilaaksi Turun suomalaisessa lyseossa vuonna 1930, valmistui maatalous- ja metsätieteiden kandidaatiksi 1935 ja agronomiksi 1936. Hän toimi 1935 Satakunnan meijeriliiton konsulenttina, 1937 Etelä-Pohjanmaan meijeriliiton sihteerinä ja 1949–1975 Valion Jyväskylän konttorin johtajana ja sivutoimisesti Keski-Suomen meijeriliiton toiminnanjohtajana 1949–1957.
Varesmaalla oli useita luottamustehtäviä, muun muassa Jyväskylän Seudun Osuuspankissa, Osuusliike Keskimaassa, Keski-Suomen Lihantuottajat Oy:ssä, Suomen Pankin Jyväskylän konttorissa, Keski-Suomen Maitokunnassa ja Rantaloma Oy:ssä.